E L Ő T E R J E S Z T É S

**Szombathely Megyei Jogú Város Közgyűlése Gazdasági és Városstratégiai Bizottsága**

**2017. április 24-i ülésére**

**Javaslat óvodák átmeneti elhelyezéséhez szükséges döntés meghozatalára**

Szombathely Megyei Jogú Város Önkormányzata a „Családbarát, munkába állást segítő intézmények, közszolgáltatások fejlesztése’’ című, a TOP 6.2.1-15 kódszámú projekt keretében 2017 év nyarától kilenc szombathelyi önkormányzati óvodában – Aréna Óvoda, Benczúr Óvoda, Gazdag Erzsi Óvoda, Mesevár Óvoda, Mocorgó Óvoda, Pipitér Óvoda, Szivárvány Óvoda, Vadvirág Óvoda, Weöres Sándor Óvoda – fog fejlesztéseket megvalósítani. A fejlesztések két óvoda kivételével a nyári zárva tartás ideje alatt megvalósulnak. A Szombathelyi Aréna Óvoda, valamint a Szombathelyi Benczúr Óvoda vonatkozásában szükséges a gyermekek átmeneti elhelyezéséről gondoskodni.

Szombathely Megyei Jogú Város Önkormányzata használatba-adási megállapodást kötött a Szombathelyi Főplébániával annak érdekében, hogy az egyház által jelenleg nem használt, korábban általános iskolaként működő Szombathely, Petőfi Sándor u. 6. szám alatti ingatlant ingyenesen használatba veszi az egyháztól, a rezsi költség megtérítése mellett. (1. melléklet)

Az érintett óvodák rezsi költségeit a Szombathelyi Köznevelési GAMESZ költségvetése tartalmazza, így az pluszforrást jelenleg nem igényel.

A Közgyűlés 47/2017. (III.2.) Kgy. számú határozata második pontjában úgy döntött, hogy a Petőfi Sándor u. 6. szám alatti ingatlan átalakításához szükséges műszaki tartalmat a Gazdasági és Városstratégiai Bizottság jóváhagyja, az átalakításhoz szükséges forrást a Szombathelyi Köznevelési GAMESZ részére biztosítja. Ennek megfelelően a Szombathelyi Köznevelési GAMESZ felmérte az épület állapotát, az elvégzendő feladatokat, s elkészítette az átalakítási munkálatok részletes költségvetését. (2. melléklet)

A költségterv szerint a költöztetés, udvarrendezés, gépészeti munkák, belső átalakítás és felújítás, gyengeáramú hálózat kiépítése, gyermekvédelmi intézkedések, tetőjavítás, gép beszerzés, takarítás, tervezési és hatósági díjak összesen 18 795 992,- forintba kerülnek.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjék.

**Szombathely, 2017. április „ ”**

**/: Illés Károly :/**

**HATÁROZATI JAVASLAT**

**.…/2017. (IV. 24.) GVB. számú határozat**

Szombathely Megyei Jogú Város Közgyűlése Gazdasági és Városstratégiai Bizottsága a Szombathelyi Köznevelési GAMESZ által készített Szombathely, Petőfi Sándor u. 6. szám alatti ingatlan átalakításról szóló műszaki tartalmat elfogadja, s az átalakításhoz 18 795 992,- forint összegű forrást biztosít a Szombathelyi Köznevelési GAMESZ részére a költségtervben részletezett feladatok elvégzéséhez.

**Felelősök:** Dr. Puskás Tivadar, polgármester

Koczka Tibor alpolgármester

Molnár Miklós alpolgármester

Dr. Károlyi Ákos jegyző

(A végrehajtás előkészítéséért:

Stéger Gábor a Közgazdasági és Adó Osztály vezetője

Dr. Bencsics Enikő az Egészségügyi és Közszolgálati Osztály vezetője)

**Határidő:** azonnal